የተባበሩት መንግስታት ድርጅት የልማት ፕሮግራም የቅድመ ምርጫ ሂደቱን አደነቀ
 የተባበሩት መንግስታት ድርጅት የልማት ፕሮግራም /ዩ ኤን ዲ ፒ/ በአምስተኛው ጠቅላላ ምርጫ ለሚወዳደሩ የፖለቲካ ፓርቲዎች የተደረገው የገንዘብ እና ሌሎች ድጋፎች ለሌሎች ሀገራት ምሳሌ የሚሆን ብሎታል።በድርጅቱ የኢትዮጵያ አስተባበሪ ኡግኔ ኢውሱ በምርጫው ለሚሳተፉ የፖለቲካ ፓርቲዎች የተሰጠው ነፃ የአየር ስአት ከሌሎች ሀገራት አንፃር የተሻለ መሆኑን ተናግረዋል።ነፃ የአየር ስአት እና የጋዜጣ አምድ አቅርቦቱን እስከ ድልደላ ስልቱ የቅድመ ምርጫ ሂደቱ እንደ መለኪያ አንስተውታል አስተባባሪው።መንግስት በመስፈርቱ መሰረት ለፖለቲካ ፓርቲዎች ከ14 ሚሊየን እስከ 800 ሺህ ብር ያደረገውን የገንዘብ ድጋፍም አንዱ መመዘኛ አድርገውታል።ለዚህም ምክንያት አላቸው፤ በአብዛኛዎቹ የአፍሪካ ሀገራት የፓርላማ መቀመጫ በድልድል ቀመር 90 በመቶ ድርሻ አለው።በኢትዮጵያ እንዲያ ሆኖ አያውቅም፤ ዘንድሮ ደግሞ ወደ 35 በመቶ እስከ መውረድ ዘልቋል።ለ2002 ምርጫ ከተከፋፈለው 12 ሚሊየን ብር ከእጥፍ በላይ የሚልቀው 30 ሚሊየን ብርም በዚህ ቀመር ተከፋፍሏል።ኢውሱ ድልድሉን ለሌሎች የአፍሪካ ሀገራት ምሳሌ የሚሆን አዲስ አሰራር ያሉትም ስለዚህ ነው።መራጩ ህዝብ ማንን እንደምመርጥ ውሳኔ ላይ መድረሻ ግብአት አገኘሁበት ያለው የፖለቲካ ፓርቲዎች ቅስቀሳ እና የፖለቲካ ክርክር መድረክም እንደ ሂደት መመዘኛ ሆኖ ቀርቧል።በአለም አቀፉ ሰራተኛ ማህበር የኢትዮጵያ ዳይሬክተር ጆርህ ኡኩቱ በበኩላቸው ኢትዮጵያ ከበርካታ ሀገራት በተቀሰመ ልምድ ስኬታማ ምርጫ ለማካሄድ የሄደችበት መንገድ የተሳካ ነው ብለዋል።የአዲስ አበባ ዩኒቨርስቲ ጋዜጠኝነት ትምህርት ቤት ረዳት ፕሮፌሰር ዶክተር አብዲሳ ዛርአይም ሁሉም ፓርቲዎች በአጠቃቀማቸው ካልሆነ በስተቀር በድጋፍ ደረጃ ሚዛናዊ በሆኑ መስፈርቶች እኩል የመወዳደሪያ ሜዳ ማግኘት ችለዋል ነው ያሉት።የአንድ ምርጫ አጠቃላይ ስኬታማነት መለኪያው ከሂደቱ ይጀምራል፤ ከዚያ በኋላ በውጤቱ ይለካል።ውጤቱ የመምረጫ ካርዱን በያዘው 36 ነጥብ 8 ሚሊየን ህዝብ እጅ ነው። ህዝቡም የምርጫ ጊዜ እለተ እሁድን እየጠበቀ ነው።(ኤፍ.ቢ.ሲ)